High School Musical

High School Musical is 'n Emmy-bekroonde Amerikaanse televisierolprent en die eerste aflewering in die High School Musical-rolprentreeks. Met sy vrystelling op 20 Januarie 2006 het dit die suksesvolste rolprent wat Disney Channel Original Movie (DCOM) ooit vervaardig het, geword. High School Musical 2 was die televisieopvolg in 2007 en High School Musical 3: Senior Year was 'n speelfilm wat in Oktober 2008 in teaters begin draai het. High School Musical is die eerste DCOM-rolprent wat 'n silwerdoekopvolg gehad het. High School Musical 4: East Meets West is die vierde aflewering in die reeks en het in 2010 op die Disney Channel gedebuteer. Die rolprent se klankbaan was die topverkoperalbum in die Verenigde State in 2006.

High School Musical het 7,7 miljoen kykers met sy première-uitsending in die VSA in 2006 gehad, wat dit die mees gekykde rolprent van die Disney Channel vir daardie jaar gemaak het. In die Verenigde Koninkryk het die prent 789 000 kykers vir die première gelok (en 1,2 miljoen in totaal vir die openingsweek) wat dit die tweede mees gekykde program vir die Disney Channel (UK) vir 2006 gemaak het. Op 29 Desember 2006 het dit die eerste Disney Channel Original Movie geword om deur die BBC uitgesaai te word. High School Musical is wêreldwyd deur 225 miljoen mense gekyk.

High School Musical, se storielyn wat deur die outeur en talle kritici as 'n moderne aanpassing van Romeo & Juliet beskryf word, handel oor twee hoërskooljuniors van mededingende klieks: Troy Bolton (Zac Efron), kaptein van die basketbalspan, en Gabriella Montez (Vanessa Hudgens), 'n pragtige en skaam oorplaasstudent wat uitstekend in wiskunde en natuurwetenskap vaar. Saam probeer hulle die hoofrolle in die skool se musiekblyspel losslaan en sodoende word die skool verdeel. Ten spyte van ander studente se pogings om hul drome van waarwording te keer, weerstaan Troy en Gabriella groepsdruk en mededinging en inspireer hulle ander om nie "by die status quo te hou" nie.

High School Musical is by East High School in Salt Lake City, Utah (VSA), die ouditorium van Murray High School, ook in Utah, en die middestad van Salt Lake City verfilm. Murray High School was ook die stel van talle ander Disney-produksies: Take Down (1978), Read It and Weep (2006), Minutemen (2008) en High School Musical: Get in the Picture (2008).

Verwysings

Eksterne skakels 
 Amptelike webwerf  
 Internetrolprentdatabasis-profiel 
 Allmovie-profiel 
 TV.com-profiel  

Amerikaanse rolprente